
					                 Bucureşti,02.10.2018
				                                         	                  Nr.4c-3/415/2018
						

AVIZ
asupra proiectului de Lege pentru aprobarea Ordonanţei de urgenţă a Guvernului nr. 50/2018 privind implementarea Programului guvernamental 
,,INVESTEŞTE ÎN TINE”


	În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată pentru aviz, care va fi transmis Comisiei pentru politică economică, reformă şi privatizare şi Comisiei pentru buget, finanţe şi bănci care sunt sesizate în fond, cu proiectul de Lege pentru aprobarea Ordonanţei de urgenţă a Guvernului nr. 50/2018 privind implementarea Programului guvernamental ,,INVESTEŞTE ÎN TINE”, transmis cu adresa nr. P.L.x. 474/2018 din 19 septembrie  2018, înregistrat sub nr.4c-3/415 din 19 septembrie 2018.
	Senatul, în calitate de primă Cameră sesizată, adoptă proiectul de lege în şedinţa din 17 septembrie 2018.
	Consiliul Legislativ, cu avizul nr.583/14.06.2018, avizează favorabil proiectul de Lege, cu observaţii şi propuneri.
	Consiliul economic şi social,cu avizul nr. 341/19.06.2018, avizează favorabil proiectul de act normativ, cu propuneri de modificare şi observaţii.
	Proiectul de lege are ca obiect de reglementare implementarea Programului guvernamental „INVESTEŞTE ÎN TINE”, al cărui scop principal este de asigurare a susţinerii financiare a tinerilor cu vârsta cuprinsă între 16 ani şi 26 de ani, cuprinşi în sistemul de învăţământ sau care efectuează cursuri de specializare, în domeniile educaţiei, sănătăţii, culturii şi sportului. Astfel, soluţiile legislative preconizate au în vedere facilitarea accesului la finanţare pentru potenţialele categorii de beneficiari sus-menţionaţi, prin garantarea de către stat (în procent de 80% din valoarea expunerii principale), prin Fondul Naţional de Garantare a Creditelor pentru întreprinderi Mici şi Mijlocii şi prin Fondul Român de Contragarantare, a unor credite acordate categoriilor vizate, în limita unui plafon maximal de creditare de 40.000 lei. De asemenea, soluţiile de garantare propuse vizează şi persoanele cu vârsta cuprinsă între 26 ani şi 55 ani, în măsura în care acestea sunt cuprinse în sistemul de învăţământ sau, după caz, efectuează cursuri de reconversie şi/sau specializare profesională.
	Examinarea proiectului de Lege a avut loc în şedinţa comisiei din 02 octombrie 2018.
	Membrii comisiei au hotărât cu unanimitate de voturi, avizarea favorabilă a proiectului de Lege.
	Prin obiectul de reglementare şi conţinutul său, proiectul de lege face parte din categoria legilor ordinare.
	În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.








PREŞEDINTE,
Iulian Iancu






















Consilier parlamentar   Ovidiu Fulga 

